**Gap Inc.** on yhdysvaltalainen vaatealan yritys, jolla on 3 400 liikettä 47 maassa. Yritys työllistää noin 136 000 ihmistä.

Yrityksen vaatemerkkejä ja kauppaketjuja ovat *Gap, Banana Republic, Old Navy, Piperlime, Athleta* ja *Intermix*.

Gapin perustivat vuonna 1969 Donald ja Doris F. Fisher. Se oli aiemmin maailman suurin vaatteiden vähittäismyyjä, kunnes espanjalainen Inditex Zara-ketjuineen ohitti sen toimipisteiden määrällä laskien. Gap on Yhdysvaltain suurin erikoisliikeketju.

Gap Inc. on listattu New Yorkin pörssiin, mutta Fisherin perhe omistaa yhä osakkeista huomattavan määrän. Perustaja Donald Fisher toimi hallituksen puheenjohtajana vuoteen 2004 ja jäsenenä kuolemaansa vuoteen 2009 saakka. Gapin hallituksessa istuvat myös hänen leskensä Doris ja heidän poikansa Robert J. Fisher.

Gap perustettiin nuorison vaateliikkeeksi, ja sen nimi otettiin 1960-luvun lopun suositusta käsitteestä "sukupolvien välinen kuilu" (engl. *the generation gap*). Donald ja Doris Fisher avasivat ensimmäisen Gap-liikkeen San Franciscon Ocean Avenuella elokuussa 1969. He myivät siellä Levi’s-farkkumerkin vaatteita ja LP-levyjä. Toinen liike perustettiin vuonna 1970 San Josen kaupunkiin ja neljän hengen pääkonttori Burlingameen. Vuonna 1973 Gapilla oli jo 25 toimipistettä, joista yksi Yhdysvaltain itärannikolla Echelon-ostoskeskuksessa New Jerseyssä. Vuonna 1974 Gap aloitti vaatemarkkinoinnin omalla tuotemerkillään, josta se on sittemmin tullut tunnetuksi. Se on myös ostanut itselleen muita vaatemerkkejä.

Vuonna 1983 Gap osti itselleen safarihenkisiä vapaa-ajanvaatteita markkinoineen Banana Republicin. Perheille ja nuorille suunnattu Old Navy -tuotesarja lanseerattiin vuonna 1994 ja aikuisten naisten Forth & Towne -ketju vuonna 2005. Sen 19 liikettä kuitenkin lakkautettiin jo puolentoista vuoden jälkeen helmikuussa 2007. Viides brändi, verkkokauppa Piperlime, aloitettiin vuonna 2006. Saksasta Gap joutui vetäytymään vuonna 2004 ja myymään liikkeet pahimmalle kilpailijalleen H&M:lle. Vuonna 2009 ostettiin naisten urheiluvaatemerkki Athleta. Monimerkkiketju Intermixin Gap osti vuonna 2012.

Lähteet
-------

1. ↑  Executive leadership *Gap Inc.*. Viitattu 25.1.2021. (englanniksi)
2. ↑  Gap Inc GPS (Arkistoitu – Internet Archive), Morningstar.com. Viitattu 13.9.2014.
3. ↑  Employees (Arkistoitu – Internet Archive), Gap Inc. Viitattu 13.9.2014.
4. ↑  Gap Inc. CleanClothes.org. Viitattu 13.9.2014.
5. ↑  Gap And Zara Battle For Top Spot, Portfolio.com 11.9.2008.
6. 1 2 3  Peltola, Heikki: *Palveluloisto ja kiehtomisen aito taito, Kaupan keinot hyperkilpailussa*, s. 211. Helsinki: Edita, 2007. ISBN 9789513749422.
7. ↑  Gap Inc. Co-Founder Donald Fisher Dies At 81, National Public Radio 28.9.2009.
8. ↑  Media - Press Releases (Arkistoitu – Internet Archive), Gap Inc. 7.8.2010.
9. ↑  More Information
10. ↑  Gap Inc. Announces it will close Forth & Towne Store concept (Arkistoitu – Internet Archive), Gap Inc. 26.2.2007.
11. ↑  Duxbury, Sarah: Piperlime — the shoe fits, Gap wears it, San Francisco Business Times 6.19.2006.
12. ↑  Rosenbloom, Stephanie: Gap Acquires Athleta for $150 Million, The New York Times 22.9.2008.
13. ↑  Our brands: Intermix (Arkistoitu – Internet Archive), Gap Inc.

Aiheesta muualla
----------------

* Kuvia tai muita tiedostoja aiheesta **Gap (yritys)** Wikimedia Commonsissa